《将发广陵书寄李大生时大生奉使归如皋》
明代·郭之奇

秋光不可量，客思不可让。所思在何许，悠悠绪不畼。

当兹露未晞，及此流芳壮。从人一水中，苍葭或无恙。

忆在长安邸，伊我同微尚。樽酒辄共倾，寸心时相向。

新诗月满束，和汝谁堪唱。哀时避锥末，学古鞭独上。

每约还山期，预作远游舫。务趁广陵涛，一尽江皋状。

洗心探石泉，写意镂幽嶂。今来既浃旬，朝朝跂予望。

烹鱼未得书，安能悉尔况。举目念征鸿，霄羽徒虚飏。

所希心异迹，未必今殊向。已叹龙冈遥，还闻鹤野旷。

何当坐拂郁，使我空惆怅。晚潮动千楫，晨风催五两。

长跪缄此辞，此词君亦谅。他日君思我，岭梅春复放。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。